शराब छोड़ने के भगवंत मान के वादे पर पूर्व AAP नेता सुखपाल खैरा ने ली चुटकी, कही यह बात...  
सुखपाल सिंह खैरा ने भगवंत मान पर कसा तंज
सुखपाल खैरा ने अरविंद केजरीवाल पर भी साधा निशाना
भगवंत मान ने एक दिन पहले ही शराब छोड़ने का किया था ऐलान
भगवंत मान ने रविवार को कहा था कि उन्होंने अपनी मां के कहने पर शराब छोड़ दी है. आप नेता ने कहा कि उन्होंने एक जनवरी से शराब छोड़ दी है और ताउम्र इस फैसले पर अटल रहने की सोच रहे हैं. इसपर कटाक्ष करते हुए खैरा ने कहा कि रैली में मान की घोषणा से साबित हुआ है कि अभी तक वह शराब पीने को लेकर झूठ बोलते रहे हैं. उन्होंने कहा, 'इसका मतलब है कि वह पहले झूठ बोलते थे कि उन्होंने कभी शराब नहीं पी.' 'बहुत ज्यादा शराब' पीने को लेकर अकसर विपक्ष के निशाने पर रहने वाले मान के इस फैसले की आप सुप्रीमो अरविंद केजरीवाल ने खूब तारीफ की थी.
भोलाथ से विधायक सुखपाल खैरा ने शराब छोड़ने के लिए भगवंत मान की तारीफ करने पर केजरीवाल को आड़े हाथों लिया. खैरा ने कहा, 'मान की तारीफ करते हुए केजरीवाल कह रहे हैं कि उन्होंने बड़ा काम किया है. उन्हें ऐसा कहते हुए शर्म आनी चाहिए. वह दो साल बाद पंजाब आए और अपवित्रिकरण, किसानों के आत्महत्या, मादक पदार्थ, बेरोजगारी पर एक शब्द नहीं बोला.' उन्होंने केजरीवाल पर पद का लालची होने का भी आरोप लगाया.
उन्होंने कहा, 'पद के लिए वास्तव में लालची तो केजरीवाल हैं. उनके पास तीन पद हैं. पहला मुख्यमंत्री, दूसरा आप प्रमुख और तीसरा पार्टी की राजनीतिक मामलों की समिति के अध्यक्ष.' खैरा ने कहा, 'एक व्यक्ति जो अपने पास तीन-तीन पद रखता हो, वह दूसरों को पद के लिए लालची बता रहा है.'